नेशनल बॉक्सिंग में पहचान बनाने वाली लड़कियों में 16 साल की हेमा योगेश और 22 साल की प्रीति बेनिवाल ने भी छोटे- छोटे गांव और कस्बों से होते हुए नेशनल टीम में जगह बनाई है। इन लड़कियों के लिए बॉक्सिंग जैसे खेल में आना आसान नहीं था। कुछ ऐसी ही कहानी तीरंदाजी की है। जमशेदपुर टाटा तीरंदाजी अकादमी तथा पश्चिम बंगाल के साईं तीरंदाजी सेंटर में कार्बन और ग्रेफाइट से निर्मित आधुनिक धनुष के साथ टारगेट को तीरों से भेद देने वाली लड़कियों में ज्यादातर आस- पास के आदिवासी इलाकों या ग्रामीण क्षेत्रों से ही हैं। उन्होंने यह साबित कर दिया है कि घंटो कठिन अभ्यास और अनुशासित जीवन से उनकी भुजाओं में सिर्फ ज्यादा ताकत ही नहीं, बल्कि एकाग्रता के मामले में भी वे शहरी लड़कियों से बीस ही बैठती हैं। तीरंदाजी में भारत के लिए स्वर्ण जीतने वाली16 साल की दीपिका कुमारी झारखंड के एक छोटे से गांव में रहती है। दीपिका के पिता ऑटो रिक्शा चलाते हैं।